2144.
Na osnovu člana 22 stav 5 Zakona o igrama na sreću ("Službeni list CG", broj 91/25), Ministarstvo finansija donijelo je
PRAVILNIK
O BLIŽEM NAČINU MJERENJA UDALJENOSTI OBJEKATA U KOJIMA SE PRIREĐUJU LUTRIJSKE IGRE NA SREĆU I POSEBNE IGRE NA SREĆU OD OBRAZOVNO-VASPITNIH USTANOVA
("Službeni list Crne Gore", br. 158/25 od 29.12.2025)
NAPOMENA IZDAVAČA:
Tekst propisa je preuzet iz elektronskog izdanja Službenog lista Crne Gore br. 158 od 29.12.2025. godine, objavljenog na sajtu Službenog lista 30.12.2025. godine.
Tačan broj strane i datum objavljivanja pomenutog Službenog lista biće ažuriran po objavljivanju njegove štampane forme.
Član 1
Ovim pravilnikom propisuje se bliži način mjerenja udaljenosti objekata u kojima se priređuju lutrijske igre na sreću i posebne igre na sreću od obrazovno-vaspitnih ustanova.
Član 2
Izrazi upotrebljeni u ovom pravilniku imaju sljedeća značenja:
   1) objekti u kojima se priređuju lutrijske igre na sreću i posebne igre na sreću su prostori koji ispunjavaju uslove propisane Zakonom o igrama na sreću (u daljem tekstu: zakon) i propisima donijetim na osnovu zakona u kojima se mogu održavati lutrijske igre odnosno igre na sreću u kazinima, igre klađenja (kladioničke igre) i igre na sreću na automatima;
   2) obrazovno - vaspitna ustanova je ustanova osnovnog, srednjeg, umjetničkog obrazovanja, obrazovni i resursni centar i dom učenika u skladu sa zakonom kojim se uređuje oblast obrazovanja i vaspitanja;
   3) objekat obrazovno-vaspitne ustanove je arhitektonska i građevinska cjelina jednog ili više objekata namjenjenih organizovanju i izvođenju obrazovno-vaspitnog rada i procesa;
   4) objekat (zgrada) obrazovno-vaspitne ustanove obuhvata: glavnu školsku zgradu u kojoj se izvodi nastava, pomoćne zgrade koje služe funkciji obrazovno - vaspitne djelatnosti (fiskulturne sale, radionice, laboratorije, biblioteke i sl.) i objekte domskog tipa koji su u sastavu ustanove;
   5) udaljenost vazdušnom linijom je pravolinijska, horizontalna udaljenost između najbližeg ulaza u objekat za igre na sreću i najbliže spoljašnje tačke zida zgrade obrazovno - vaspitne ustanove, izražena u metrima.
Član 3
Udaljenost između objekata u kojima se priređuju lutrijske igre na sreću i posebne igre na sreću i obrazovno-vaspitne ustanove utvrđuje se kao najkraća pravolinijska (vazdušna) linija između dvije tačke, i to:
   - tačke A (objekat obrazovno - vaspitne ustanove) - najbliže tačke spoljnjeg zida objekta (zgrade) obrazovno-vaspitne ustanove, i
   - tačke B (objekat u kojem se priređuju lutrijske igre na sreću i posebne igre na sreću) - najbliža tačka ulaza u objekat u kojem se priređuju lutrijske igre na sreću i posebne igre na sreću.
Član 4
Udaljenost objekata u kojima se priređuju lutrijske igre na sreću i posebne igre na sreću utvrđuje se u odnosu na obrazovno - vaspitnu ustanovu koja je najbliža objektu za igre na sreću mjereno na način propisan članom 3 ovog pravilnika.
Član 5
Ako obrazovno - vaspitna ustanova ima više zgrada ili pomoćnih objekata u okviru ili odvojeno od iste ustanove koji su u funkciji obrazovanja (fiskulturne sale, radionice, laboratorije, biblioteke i slično) za utvrđivanje udaljenosti se uzima najbliža zgrada odnosno najbliži pomoćni objekat mjereno na način propisan članom 3 ovog pravilnika.
Član 6
Ako postoji više ulaza u objekat u kojem se priređuju lutrijske igre na sreću i posebne igre na sreću, za utvrđivanje udaljenosti uzima se najbliži ulaz prema objektu obrazovno - vaspitne ustanove mjereno na način propisan članom 3 ovog pravilnika.
Član 7
Mjerenje udaljenosti između između objekata u kojima se priređuju lutrijske igre na sreću i posebne igre na sreću i obrazovno-vaspitne ustanove vrši se na terenu korišćenjem preciznih geodetskih instrumenata i softvera.
Član 8
Elaborat o udaljenosti objekta u kojima se priređuju lutrijske igre na sreću i posebne igre na sreću od obrazovno-vaspitnih ustanova sadrži sledeće podatke:
   - naslovnu stranu sa podacima o: nazivu priređivača i obrazovno - vaspitne ustanove najbliže objektu za igre na sreću, lokaciji objekta za igre na sreću i najbliže obrazovno - vaspitne ustanove (tačna adresa i katastarski podaci), geodetskoj organizaciji (naziv, adresa i sjedište, broj i datum licence,  odgovornom geodeti (ime i prezime, broj i datum ovlašćenja za izvođenje određene vrste geodetskih radova), rezultatu mjerenja izraženom u metrima i datumu i mjestu izrade elaborata;
   - tekstualni opis načina utvrđivanja i mjerenja udaljenosti i korišćenih podloga;
   - koordinate tačaka sa preciznošću od 1 m;
   - tehničke podatke o opremi i metodologiji mjerenja, datum mjerenja;
   - grafički prikaz jasno označenih tačaka mjerenja na orto-foto podlozi i katastarskom planu, sa obilježenim položajem objekta i ustanove i naznačenom najkraćom linijom mjerenja;
   - izjavu ovlašćenog ili odgovornog geodete o ispunjenosti ili neispunjenosti uslova u pogledu minimalne udaljenosti objekta u kojima se priređuju lutrijske igre na sreću i posebne igre na sreću od obrazovno-vaspitnih ustanova sa utvrđenim rezultatom mjerenja  izraženim u metrima;
   - potpis odgovornog geodete;
   - pečat geodetske organizacije.
Član 9
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 14-040/25-39057/4
Podgorica, 23. decembra 2025. godine
Ministar,
Novica Vuković, s.r.